રાજકોટ તા. ૧૪: કોઠારીયા રોડ પરના કૃષ્ણનગર-૧માં પટેલ શખ્સના કારખાનામાં ગેરકાયદેસર રીતે તમંચા બનતા હોવાની બાતમી એસઓજીના હેડકોન્સ. આર. કે. જાડેજા, મોહિતસિંહ જાડેજા, ક્રિપાલસિંહ ચુડાસમા તથા ચેતનસિંહ ગોહિલને મળતાંસંયુકત બાતમીને આધારે કોઠારીયા રોડ પર કૃષ્ણનગર-૧માં આવેલા હિરેન જયંતિભાઇ સરધારા (પટેલ) (ઉ.૩૨-રહે. નહેરૂનગર ૮૦ ફુટ રોડ, ગુરૂકૃપા-૧ પટેલ ચોક)ના શકિત ઇન્ડસ્ટ્રીઝ નામના કારખાનામાં દરોડો પાડી તેના સહિત ચારને ગેરકાયદેસર રીતે તમંચા બનાવવાના ગુના સબબ ઝડપી લીધા હતાં. ત્રણ પટેલ અને એક રાજસ્થાની શખ્સ પાસેથી ૧૭ તમંચા તથા તે બનાવવાના ઓજારો કબ્જે લેવાયા હતાં. ચારેયને કોર્ટમાં રજૂ કરવામાં આવતાં ૭ દિવસના રિમાન્ડ મંજુર થયા છે. તપાસમાં ખુલ્યું છે કે તમંચા બનાવવા માટેની લોખંડની ભુંગળીઓ (બેરલ) હર્ષદ પટેલે લોહાનગરમાંથી ખરીદી ત્યાં જ એક સરખા માપથી કપાવી હતી.